Il-pożizzjonijiet mhux tas-soltu li sabu ruħhom fihom Hamilton, Vettel u Raikkonen fl-ewwel parti tat-tellieqa tat lok għal gran premju interessanti hekk kif dawn is-sewwieqa kellhom triq għat-telgħa biex jippruvaw jitilgħu fil-postijiet tal-klassifika normali tagħhom. Wieħed mis-sewwieqa li kellu tluq tajjeb kien Ricciardo li rnexxielu jieħu l-ewwel post minn idejn Rosberg fl-ewwel metri tat-tellieqa. Minkejja din id-disfatta, il-Ġermaniż tal-Mercedes kellu ħajja aktar faċli minn dik ta' bosta mis-sewwieqa ta' warajh illi spiċċaw jitqatlu bejniethom. Inċidenti Fost dawn kien hemm Vettel illi fl-ewwel kurva ra opportunità tajba biex jaqbeż lil Raikkonen hekk kif il-Finlandiż għażel rotta wiesa żżejjed u fetaħ il-bieb lill-kollega tiegħu. Però, meta dan tal-ewwel għamel il-mossa tiegħu, huwa wkoll fetaħ passaġġ fuq il-lemin tiegħu li ntlemaħ minn Kvyat. Meta seħħ dan, ir-Russu ħass li ma kellux bżonn wisq aktar biex jittanta xortih u daħħal ir-Red Bull tiegħu maġenb Vettel. B'hekk, il-Ġermaniż tal-Ferrari sab ruħu mgħaffeġ bejn Raikkonen u Kvyat u ma kellux triq oħra ħlief li jsuq il-vetturi tiegħu f'daqqa lejn ix-xellug fejn ħabat mal-Finlandiż. Dan il-kuntatt tellef ħafna ħin liż-żewġ Ferraristi, b'mod partikolari lil Raikkonen illi kellu jidħol fil-pits biex ibiddel il-ġewnaħ ta' quddiem. Fuq in-naħa ta' wara tal-klassifika, Hamilton ukoll sab ruħu f'nofs konvużjoni sħiħa. Meta pprova jirkupra ftit pożizzjonijiet mat-tluq huwa spiċċa ħabat ma' Nasr u tilef il-ġewnaħ ta' quddiem, inċident li ġegħlu jidħol fil-pits ukoll. Fit-tielet dawra, Rosberg deher li kien f'pożizzjoni tajba biex jerġa' jaħtaf l-ewwel post minn idejn Ricciardo. Il-ħidma tiegħu, però, kienet aktar faċli milli mistenni hekk kif l-Awstraljan sofra puncture li ħalliet ħafna debris fuq it-traċċat. Dan id-debris wassal għall-ħruġ tas-Safety Car u serje ta' pit stops għal roti ġodda. Hawnhekk il-Mercedes ippruvaw jagħmlu mossa aggressiva u daħħlu lil Hamilton darbtejn fil-pits waqt li s-Safety Car kienet barra fejn żammew lill-Brittaniku fuq is-super softs għal dawra waħda biss biex jeħilsu mill-obbligu tagħhom li jużaw tal-inqas żewġ għamliet ta' roti. Bidliet fil-klassifika Meta daħlet is-Safety Car, reġgħu bdew jinbidlu bosta pożizzjonijiet. B'mod speċjali rajna liż-żewġ Ferraristi, lil Ricciardo u lil Hamilton jirrankaw bis-saħħa bl-għan li jirkupraw il-pożizzjonijiet li tilfu fil-fażi bikrija tat-tellieqa. B'konsegwenza ta' din ir-rankatura, bosta sewwieqa li kellhom bidu tajjeb iżżersqu 'l isfel fil-klassifika biex spiċċat f'pożizzjonijiet diżappuntanti tal-klassifika. Fost dawn kien hemm is-sewwieqa tal-Williams, il-McLaren u l-Force India. Il-kollass ta' dawn tal-ewwel kien l-aktar wieħed sorprendenti hekk kif dawn urew b'mod ċar illi bħalissa m'huma fl-ebda kundizzjoni li jikkompetu mat-timijiet ta' quddiem nett. Rekords importanti Xejn minn dan ma affettwa lil Rosberg illi kellu tellieqa kwieta ħafna li wasslitu għas-17-il rebħa tal-karriera tiegħu. B'dan is-suċċess, Rosberg ingħaqad ma' grupp żgħir ta' sewwieqa, magħmul minn Sebastian Vettel, Michael Schumacher u Alberto Ascari, li rnexxielhom jirbħa sitt itlielaq wara xulxin. Madankollu, hija statistika oħra li qegħda toħloq aspettattivi għolja fil-konfront ta' Rosberg – jiġifieri dik illi tgħid li s'issa kull sewwieq li rebaħ l-ewwel tliet itlielaq tal-istaġun dejjem rebaħ il-kampjonat. Wieħed, però, irid isemmi li l-kalendarju ta' dan l-istaġun huwa l-itwal fl-istorja tal-F1. Għaldaqstant, l-avversarji ta' Rosberg se jkollhom aktar opportunitajiet biex inaqqsu d-distakk mis-sewwieqa l-oħra li kisbu dan ir-rekord.